Jakob Axel Nielsen (KF), 2010-05-19:
Tak hr. formand.
På trods af diskussionen her i salen i dag er det jo interessant at få belyst, hvad vi kan samles om.
Vi kan jo rent faktisk samles om, at hele den her energipolitiske diskussion handler om, at vi skal være uafhængige af fossile brændsler.
Jeg håber også meget, at vi er enige om, at hele energidiskussionen, forsyningsdiskussionen, er en sikkerhedspolitisk dagsorden.
Og så håber jeg også, selv om jeg en gang imellem kan være i tvivl, at vi også ser energipolitikken som hardcore økonomisk politik, og at vi derfor, selv om vi diskuterer uafhængighed af fossile brændsler, alle er interesserede i, at vi presser nogle flere dråber ud af Nordsøen.
Det handler nemlig også om økonomi.
Hvorfor er energipolitik vigtig?
Det er den jo, fordi begrebet selvforsyning er meget, meget vigtigt.
Selvforsyning er naturligvis vigtig for et land, især fordi der i de kommende år, når oliekilderne tørrer ud mange steder i verden undtagen i de lande, der faktisk er nogle slyngelstater, som værdimæssigt ligger os utrolig fjernt, vil ske nogle kolossale velfærdsforskydninger til de her såkaldte slyngelstater.
Derfor er energipolitik også værdipolitik. Vi taler om, at vi skal være uafhængige af fossile brændsler.
Oppositionen har sagt, at vi skal være det i 2050.
Regeringspartiernes og Dansk Folkepartis svar til det er: Ja, måske i 2050, men vi vil bare gerne have lov til at gøre det på den rigtige måde, for i virkelighedens verden handler energipolitik om forsyningssikkerhed.
Danskerne skal nemlig opleve, at der, når de trykker på kontakterne, kommer strøm.
Det mener jeg at oppositionen fuldstændig overser i deres meget hurtige og måske også populærpolitiske udmeldinger.
Vi ved alle sammen, at vedvarende energi er meget fluktuerende, forstået på den måde at når solen skinner og vinden blæser, er der meget energi, men danskerne skal også have strøm de dage, der ikke er meget energi.
Der skal derfor være en sikker bund under den her vedvarende energi, som vi naturligvis skal udbygge og vedblive med at udbygge, og derfor er det godt, hvis det er sådan, at vi alle sammen kan blive enige om at få bygget den her Anholdtpark, der kan forsyne 400.000 husstande.
Jeg har lyst til at bemærke i parentes, at der med den meget fluktuerende energiforsyning, der udgør en stor andel af den store mængde VE, som Danmark allerede har, vil det ikke passe ind med eksempelvis atomkraft, da det ikke er egnet til at kunne skrues op og ned for.
Det er de fossile brændstoffer: olie, kul og gas.
Det, der skal arbejdes på, er altså, hvordan vi kan finde alternativer til de fossile brændsler og stadig væk have en sikker energiforsyning som bunden; altså hvordan vi kan erstatte de fossile brændsler.
Men det er også meget svært stof, og derfor er det klogt – det er vanvittig klogt – at få nogle mennesker, der ikke er magister, som hr. Per Clausen, eller advokat som mig, for det ved vi nemlig ingenting om, til at undersøge, hvilken vej vi skal gå.
Det var derfor, at jeg spurgte fru Anne Grete Holmsgaard, om vi skal tage flyveren mod det rejsemål, vi har, nemlig at landet bliver uafhængigt af fossile brændsler, eller om vi skal indstille en gps til køreturen, eller om vi måske skal tage toget.
Det skal vi have hjælp til.